Wanneer jy voltyds in diens is van die Koning
Ons het reeds op grond van wat in die Woord van God staan, vir onsself uitgemaak dat ons as gelowige volgelinge van Jesus voltyds in bediening is. Daarom woon God se Gees in jou om jou self te leer.
Wat sê die Woord oor die Heilige Gees
Luister wat sê Jesus self vir ons in die verband daar in Joh. 14:26: "… wanneer die Vader in my Naam die Voorspraak, die Heilige Gees, stuur, sal Hy julle alles leer en julle herinner aan alles wat Ek vir julle gesê het.
Daar in Joh. 16:13,14 sê Jesus die volgende oor Hom: "Wanneer Hy kom, die Gees van die waarheid, sal Hy julle in die hele waarheid lei. Wat Hy sal sê, sal nie van Homself kom nie: Hy sal net sê wat Hy hoor, en Hy sal die dinge wat gaan kom, aan julle verkondig. Hy sal My verheerlik, want wat Hy van My ontvang, sal Hy aan julle verkondig."
Dan staan daar ook in 1 Joh. 2:27 die volgende: "Wat júlle egter betref, die Gees waarmee Hy julle gesalf het, bly in julle, en julle het niemand anders nodig om julle te leer nie. Sy Gees leer julle alles, en wat Hy julle leer, is die waarheid en geen leuen nie. Ja, soos Hy julle geleer het, moet julle in die Seun bly."
Hoe leer die Heilige Gees ons?
Hoe leer die Heilige Gees ons alles wat ons nodig het?
Hy doen dit deur self met jou te praat vanuit die Woord, maar ook hier in jou gees wanneer jy met die Woord op jou skoot stil word en tyd met God te spandeer, of wanneer jy dwarsdeur die dag sensitief is vir Jesus se stem wat jou wil lei soos Hy daar in Joh. 10 belowe het om te doen.
Natuurlik lei en praat die Heilige Gees ook met jou deur die Liggaam, deur die Ware Kerk van Jesus Christus. Met ander woorde, Hy lei en bedien jou deur ander gelowiges wat jou bedien deur die gawes.
Dan bedien die Heilige Gees jou ook deur daardie mense na wie ons gewoonlik verwys as die "vyfvoudige bediening", met ander woorde, deur mense wat God bonatuurlik toegerus het om op te tree as die leraars, herders, evangeliste, profete en apostels binne die Liggaam.
Gaan lees maar weer gedeeltes soos 1 Kor. 12 tot 14, Rom. 12, en Ef. 4:11 tot 16 in die verband.
Ons is nie "lone rangers nie
Niemand van ons as gelowige volgelinge van Jesus is bedoel om soos "lone rangers" alleen en op ons eie te wees nie. Daarom gaan die meeste van ons êrens deel wees van 'n groep gelowiges wat soos naby-familie direk by jou en jou gesin betrokke is en waar jy op allerlei wyses die voorreg het om saam met hulle "byeen te kom" en geloofsgemeenskap te kan hê.
Dit kan gelowiges wees wat lokaal daar naby jou woon en werk, of dit kan selfs gelowiges wees met wie die Here jou op allerlei wyses laat paaie kruis of verbind het.
Dit is ook van lewensbelang om heeltyd te onthou dat jy verder deel is van die een ware Kerk van Jesus, oor die hele wêreld, wat bestaan uit alle gelowige volgelinge van Jesus wat Hom in Gees en in waarheid volg. Daarom mag ons nie toelaat dat allerlei menslike verdelinge soos kerkstrukture en gemeentestrukture, ons as gelowiges ooit van die res van die een Liggaam van Jesus vervreem nie.
Selfs die digitale media kan hiermee help
Ons mag ook nie toelaat dat ons deur die vyand geïsoleer word van ander gelowiges nie. Selfs al woon en werk ons in gebiede wat baie geïsoleer is en waar daar nie baie ander gelowiges in ons direkte omgewing is nie.
Daarom is ek so dankbaar vir die digitale media wat deesdae tot ons beskikking is om te sorg dat ons in kontak kan bly met gelowiges en met geleenthede waar God se mense byeen is of lering ontvang.
Ek glo ook dat elkeen van ons as volwasse volgelinge van Jesus, vir onsself en vir ons geliefdes, radikale verantwoordelikheid moet neem om te sorg dat ons ten minste mekaar sal bedien en dat ons versorg sal word soos God in Sy Woord ons beveel.
Daar is nie meer vandag goeie verskonings vir enige gelowige om geestelik agteruit te gaan nie.
Jy is reeds voltyds in bediening
Iemand vra my nou die dag uit oor die verskil tussen "gewoon gelowige te wees" en om "voltyds in die bediening te wees".
Kom ek vertel vir jou wat ek aan hom gesê het, maar hou vas, want jy kan dalk geskok wees om te hoor wat ek te sê het hieroor.
Ek het gesê dat ek oortuig is dat ons oor die jare 'n klomp nonsens hieroor begin praat het.
Weet jy, byvoorbeeld, dat daar nêrens in die Bybel enigiets van 'n "gewone gelowige/lidmaat" gepraat word teenoor iemand wat dan nou kwansuis "voltyds in die bediening" sou wees nie! (M.a.w. die Engelse woord, "laymen", bestaan glad nie vir die Bybel nie!)
1 Pet. 2:9 en 2 Kor. 5:20
Inteendeel, elke gelowige volgeling van Jesus word 'n "Heilige" in die Bybel genoem. En luister net hoe beskryf God die Gees ons daar in 1 Pet. 2:9:
In 2 Kor. 5:20 word ons "gesante van Christus" genoem, wat die King James tereg vertaal met "ambassadeurs".
Sien, ek sê jou mos, niemand van ons is sommer net "laymen" of "gewoon" nie!
Die 97% en die 3%
Wat verder belangrik is, is dat 97% van die Liggaam van Jesus hulle inkomste kry van ander bronne as wat die "tradisionele pastore of dominees" dit kry. En dit sluit ook die meeste tradisionele "sendelinge" en ander bedieningsleiers in.
M. a. w., slegs 3% van hierdie leiers kry hulle volle inkomste uit "hulle bediening as 'n voltydse pastor/dominee".
Ons het dus inderwaarheid gelowiges in die gemeentes totaal verkeerd geleer toe ons vir hulle laat verstaan het dat, miskien eendag, moet van hulle dalk hulle dag-tot-dag-werk bedank, teologiese skool toe gaan om dan 'n pastor of leraar "voltyds" te word.
In die lig van die Bybel is dit absolute snert!
As jy werklik jouself begin sien soos God jou sien, in die lig van wat Hy oor jou in die Nuwe Testament openbaar, sal jy verstaan dat jy as 'n gelowige volgeling van Jesus, klaar 'n herder is. Jy is reeds voltyds in bediening as verteenwoordiger van die Koninkryk hier op aarde. En daarom is jy dus ook alreeds voltyds in bediening van Jesus in Sy Kerk.
Om terug te kom na die persoon se vraag aan my, verduidelik ek dit gewoonlik so:
Die korrekte vraag waaroor dit eintlik hier gaan, is die vraag: Waar kom jou inkomste vandaan as verteenwoordiger van die Koninkryk? Kom dit van 'n werk of besigheid of beroep wat jy beoefen, of kom dit van ander gelowiges wat jy voltyds bedien of leer in die Ekklesia van Jesus?
Wie gaan deur ander gelowiges finansieel versorg word?
En die antwoord op hierdie belangrike vraag gaan dan bepaal word deur die volgende: Het jy enigsins tyd om 'n ander beroep of werk of besigheid te hê waaruit jy vir jou en jou gesin finansieel self kan sorg, of is jy so besig binne die Liggaam van Jesus, of in die een of ander bediening waarin die Here jou geroep het, dat daar nie tyd is daarvoor nie?
In so 'n geval, sê die Woord, gaan die Here gelowiges wat jy bedien, gebruik om in alles te voorsien wat jy en jou geliefdes nodig het.
Maar onthou weereens, ons praat nou van slegs 3% van die mense wat deel is van die Liggaam van Jesus.
In 97% van die tyd gaan God se Ambassadeurs hier op aarde, wat voltyds in Sy diens is, in allerlei ander beroepe staan waarmee die Here vir hulle alles gaan gee wat hulle finansieel nodig het.
Stuur hulle uit in bedening met God se seën
Daarom het dit tyd geword dat ons gelowige leiers in besigheid, in die regering, in die onderwys, en op ander terreine, moet begin erken, eer, hande op lê en uitstuur as voltydse herders, bedienaars, leraars, ens., wat voltyds in diens van Koning Jesus staan.
Dit het tyd geword om ook vir hulle te sê: Gaan doen dit waarvoor God jou geroep het. En doen dit op die manier wat Koning Jesus self vir jou deur Sy Gees sal leer om dit te doen. En asseblief, moenie dit doen soos sommige van die tradisionele "voltydse pastore of leraars" dit doen nie!
Leer hulle sommer ook wat "erediens" alles is
Leer hulle ook dan dat "erediens" asseblief tog nie net dit is wat ons tradisioneel op 'n Sondagoggend doen nie!
Ja, gesamentlike "erediens" en "aanbidding" saam met ander gelowiges is Bybels en noodsaaklik, maar Bybelse "erediens en aanbidding" (in Engels "worship") is baie meer en baie wyer as net dit.
Luister maar na Rom. 12:1 en 2 en 1 Kor. 10:31. (Waar daar staan: "Of julle eet en of julle drink of wat julle ook al doen, doen alles tot eer van God.")
My en jou "erediens en aanbidding" voltyds in diens van Jesus die Koning, behels dus dat ek die beste sakeman of -vrou, of onderwyser, of boer, of tuisteskepper, of student, of sportman of -vrou, moet wees wat moontlik is.
Dit beteken ook dat 'n belangrike deel van elkeen van ons se "erediens en aanbidding", my pa- of ma-wees is, of my kind- of tiener-wees is.
Alles (voltyds) wat ek en jy dus as gelowige volgelinge van Jesus die Koning doen, is dus "erediens en aanbidding".
As jy dus 'n taxi bestuur, doen dit so dat jou passasiers heeltyd die vrug van die Gees in jou lewe en bestuur sal sien.
Wat uiteindelik sal maak dat die regte persoon die regte vraag sal vra wat vir jou geleentheid sal gee om te getuig hoekom jy so anders is as al die ander taxi-bestuurders.